Document ID: 32005R1177

ΚΑΝΟΝΙΣΜΌΣ (ΕΚ) αριθ. 1177/2005 ΤΗΣ ΕΠΙΤΡΟΠΉΣ
της 20ής Ιουλίου 2005
για τροποποίηση του κανονισμού (ΕΚ) αριθ. 1238/95 σχετικά με τις λεπτομέρειες εφαρμογής του κανονισμού (ΕΚ) αριθ. 2100/94 του Συμβουλίου όσον αφορά τα τέλη που καταβάλλονται στο κοινοτικό γραφείο φυτικών ποικιλιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2100/94 του Συμβουλίου, της 27ης Ιουλίου 1994 για τα κοινοτικά δικαιώματα επί φυτικών ποικιλιών (1), και ιδίως το άρθρο 113,
Ύστερα από γνωμοδότηση του διοικητικού συμβουλίου,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1238/95 της Επιτροπής, της 31ης Μαΐου 1995, για τις λεπτομέρειες εφαρμογής του κανονισμού (ΕΚ) αριθ. 2100/94 του Συμβουλίου, όσον αφορά τα τέλη που καταβάλλονται στο κοινοτικό γραφείο φυτικών ποικιλιών (2), καθορίζει τα τέλη που χρεώνει το κοινοτικό γραφείο φυτικών ποικιλιών (στο εξής «το Γραφείο») και το ύψος των εν λόγω τελών.
(2)
Αναμένεται ότι τουλάχιστον μέχρι το τέλος του 2005 το αποθεματικό του Γραφείου θα υπερβαίνει το ποσό που είναι αναγκαίο για να εξασφαλίζεται η συνέχεια των εργασιών του. Το ετήσιο τέλος που πρέπει να καταβληθεί στο Γραφείο από τους κατόχους δικαιωμάτων επί φυτικών ποικιλιών για τα έτη 2006 και 2007 και τα τέλη σχετικά με τις τεχνικές εξετάσεις κατά το 2006 θα πρέπει επομένως να μην αυξηθούν, όπως προβλέπεται στον κανονισμό (ΕΚ) αριθ. 1238/95.
(3)
Η διάταξη του κανονισμού (ΕΚ) αριθ. 1238/95 για τη χορήγηση αντιγράφων θα πρέπει να τροποποιηθεί ώστε να ληφθεί υπόψη η τροποποίηση του κανονισμού (ΕΚ) αριθ. 1239/95 της 31ης Μαΐου 1995 για τις λεπτομέρειες εφαρμογής του κανονισμού (ΕΚ) αριθ. 2100/94, όσον αφορά τους διαδικαστικούς κανόνες ενώπιον του Γραφείου για τα κοινοτικά δικαιώματα επί φυτικών ποικιλιών (3) με τον κανονισμό (ΕΚ) αριθ. 1002/2005.
(4)
Ο κανονισμός (ΕΚ) αριθ. 1238/95 είναι συνεπώς σκόπιμο να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα κοινοτικά δικαιώματα επί φυτικών ποικιλιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1238/95 τροποποιείται ως εξής:
1)
στο άρθρο 9 η παράγραφος 1 αντικαθίσταται από τα ακόλουθα:
«1. Το Γραφείο χρεώνει τον κάτοχο κοινοτικού δικαιώματος επί φυτικής ποικιλίας (στο εξής «ο κάτοχος») με τέλος για κάθε χρόνο που διαρκεί το κοινοτικό δικαίωμα επί φυτικής ποικιλίας (ετήσιο τέλος) ύψους 300 ευρώ για τα έτη 2003 έως 2007 και 435 ευρώ για το έτος 2008 και τα επόμενα.»·
2)
στο άρθρο 12 παράγραφος 1 το στοιχείο β) αντικαθίσταται από τα ακόλουθα:
«β)
τα τέλη για χορήγηση επικυρωμένων αντιγράφων των εγγράφων· και»·
3)
στο παράρτημα Ι, ο πίνακας τροποποιείται ως εξής:
α)
ο τίτλος της δεύτερης στήλης αντικαθίσταται από τα ακόλουθα:
«Τέλος κατά τα έτη 2003-2006»·
β)
ο τίτλος της τρίτης στήλης αντικαθίσταται από τα ακόλουθα:
«Τέλος κατά το έτος 2007 και επόμενα».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Ιουλίου 2005.

Labels: 7
2
15